**/Pers. A/**

E-pasts: /elektroniskā pasta adrese/

**Maksātnespējas procesa administratoram**

**/Administrators/**

Paziņošanai e-adresē

**Par /pers. A/ iesniegumu (sūdzību) par maksātnespējas procesa administratora /Administrators/ rīcību /SIA "Nosaukums A"/ maksātnespējas procesā**

Maksātnespējas kontroles dienestā 2024. gada 8. novembrī saņemts /pers. A/ (turpmāk – Iesniedzējs) 2024. gada 8. novembra iesniegums Nr. 20241108-1 (turpmāk – Sūdzība) par maksātnespējas procesa administratora /Administrators/, /amata apliecības numurs/, (turpmāk – Administrators) rīcību /SIA "Nosaukums A"/, /reģistrācijas numurs/, (turpmāk – Parādnieks) maksātnespējas procesā.

Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, **konstatēts** turpmāk minētais.

[1] Ar /tiesas nosaukums/ (pēc reorganizācijas – /tiesas nosaukums/) /datums/ spriedumu lietā /lietas numurs/ pasludināts Parādnieka maksātnespējas process un par maksātnespējas procesa administratoru iecelts Administrators.

[2] Sūdzībā norādīts turpmāk minētais.

Sūdzības sagatavošanas brīdī elektronisko izsoļu vietnē notiek Parādnieka īpašuma pārdošanas izsole, kuru organizē Administrators.

Administrators izsoles noteikumus, pretrunā ar Maksātnespējas likumu, ir papildinājis šādi:

*Ņemot vērā to, ka šī izsole tiek organizēta kā 2. izsole pēc tam, kad Kopības 1. izsole (ar augšupejošu soli) ir atzīta par nenotikušu, izsole tiek rīkota ar lejupejošu solījumu ar soli EUR 2 000,00, bet izsole, neskatoties uz Elektronisko izsoļu vietnes ģenerētiem paziņojumiem, tiks uzskatīta par nenotikušu, ja solījums būs mazāks par nosacīto cenu EUR 161 082,05 apmērā, jeb kopsummu, kas iegūstama piespiedu kārtā piedzenot jau tikai atsevišķi Kopības sastāvā esošo nodrošināto aizdevuma pamatsummu EUR 108 287,47 un par to uzkrātos procentus EUR 52 794,58 apmērā.*

*Elektronisko izsoļu vietnes darbības īpatnību dēļ, izsoles vienīgajam dalībniekam izsoles norises laikā var būt neiespējami veikt solījumu, lai sasniegtu izsoles nosacīto cenu, tādā gadījumā izsoles dalībniekam, lai to atzītu par izsoles uzvarētāju (nosolītāju), izsoles noslēguma dienā elektroniskā veidā ir jānosūta Administratoram savs aktualizētais solījums, kas parakstīts ar drošu elektronisko parakstu un satur laika zīmogu.*

Maksātnespējas likuma 115. pants skaidri nosaka parādnieka īpašuma pārdošanas procedūru izsolē un nedod tiesības maksātnespējas administratoram to brīvi interpretēt, mainīt vai papildināt.

Līdz ar to Iesniedzējs lūdz Maksātnespējas kontroles dienestu izvērtēt Administratora rīcību un pieņemt attiecīgus lēmumus, par kuriem informēt Iesniedzēju.

Sūdzībai pievienots izsoles sludinājums.

[3] Izvērtējot Sūdzību un maksātnespējas procesu reglamentējošās tiesību normas, **secināms** turpmāk minētais.

[3.1] Iepazīstoties ar Sūdzību un Parādnieka maksātnespējas procesa lietas apstākļiem, secināms, ka, lai objektīvi izvērtētu Administratora rīcību saistībā ar Sūdzībā minētajiem apstākļiem, nav nepieciešami Administratora paskaidrojumi.

[3.2] Maksātnespējas likuma 174.1 panta 1. un 2. punktā ir noteikts, ka Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.

Savukārt Maksātnespējas likuma 176. panta pirmajā daļā noteikts, ka kreditors, parādnieka pārstāvis vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora rīcību triju mēnešu laikā no dienas, kad konstatēta rīcība, ar kuru aizskartas kreditora, fiziskās personas, parādnieka pārstāvja vai trešās personas tiesības.

Sūdzībā izteikta pretenzija par Administratora rīcību, nosakot papildu noteikumus, izsludinot izsoli ar lejupejošu soli. Proti, Administrators izsoles sludinājumā ir norādījis, ka izsole tiks uzskatīta par nenotikušu, ja solījums būs mazāks par nosacīto cenu 161 082,05 *euro*.

Sūdzības iesniedzēja iespējamais tiesību aizskārums ir viens no priekšnoteikumiem[[1]](#footnote-1), lai Maksātnespējas kontroles dienests, izskatot sūdzību, vērtētu tajā norādīto administratora rīcību.

Saskaņā ar Maksātnespējas kontroles dienesta rīcībā esošām ziņām, tostarp ierakstiem Elektroniskajā maksātnespējas uzskaites sistēmā, Iesniedzējs nav ne Parādnieka pārstāvis, ne kreditors. Ievērojot minēto, Maksātnespējas kontroles dienests, izskatot Sūdzību, vērtē Administratora rīcību, ciktāl tā aizskar tieši Iesniedzēja intereses. Konkrētajā gadījumā Iesniedzēja kā potenciālā izsoles dalībnieka intereses var aizskart Administratora rīcība, nosakot papildu noteikumus piespiedu izsolē.

[3.3] Administratora noteiktie izsoles noteikumi ir tieši saistīti ar izsoles norises tiesiskumu un secīgi izsoles spēkā esamību.

Parādnieka mantas izsoli reglamentē Maksātnespējas likuma 115. pants.

Ja juridiskās personas maksātnespējas procesa ietvaros parādnieka mantas pirmā izsole tiek atzīta par nenotikušu, otrā izsole rīkojama pēc pirmās izsoles noteikumiem ar lejupejošu soli.[[2]](#footnote-2) Šāda izsole ir efektīvs risinājums, ja manta ir pārdodama, bet nav iespējams to atsavināt par novērtējuma cenu.

Minētais negroza izsoles mērķi – iegūt pēc iespējas augstāku samaksu par pārdodamo mantu. Ja lejupejošas solīšanas laikā, kāds no izsoles dalībniekiem nosola "Piedāvāto cenu", sākas izsole ar augšupejošu soli.[[3]](#footnote-3)

Saskaņā ar Maksātnespējas likuma 115. panta trešo daļu Civilprocesa likumā noteiktās tiesu izpildītāja darbības saistībā ar parādnieka mantas izsoli veic administrators. Civilprocesa likumā ir noteikta mantas piespiedu pārdošanas kārtība un sekas. Tomēr Civilprocesa likums neparedz izsoli ar lejupejošu soli. Savukārt Maksātnespējas likums, paredzot iespēju maksātnespējas procesā organizēt izsoli ar lejupejošu soli, nav noteicis detalizētāku kārtību.

Administratora pienākumi visā mantas pārdošanas procesā paredz sniegt patiesu, pēc iespējas plašāku un noderīgāku informāciju potenciālajiem pircējiem. Jebkurai darbībai jābūt vērstai uz maksimālu lielāka ieguvuma gūšanu no parādnieka mantas atsavināšanas. Administratora rīcībai ir jābūt proaktīvai.[[4]](#footnote-4)

Pārdodot parādnieka mantu, administratoram ir jānodrošina vienlīdzīga attieksme, kas izslēdz starp pretendentiem negodīgu konkurenci, iepriekš zināmu priekšrocību piešķiršanu noteiktam pretendentam iepretim citiem konkurentiem.

Civilprocesa likuma 584. panta otrās daļas 10. punktā un 606. panta trešo daļu 11. punktā ir noteikts, ka sludinājumā par mantas izsoli norāda uz tīmekļvietni, kur pieejama informācija par izsoles kārtību un nosacījumiem, ar kādiem personas var reģistrēties dalībai izsolē un piedalīties solīšanā.

Elektronisko izsoļu vietnē ievietotais Sūdzībā norādītās izsoles sludinājums ir visiem pieejams bez maksas. Līdz ar sludinājuma par mantas pārdošanu publicēšanu interesentu lokam tiek dotas vienādas tiesības pretendēt uz parādnieka mantu.

[3.4] Administrators ir parādnieka maksātnespējas procesa vadītājs un virzītājs, kura ekskluzīvā kompetencē ietilpst pēc būtības izvērtēt visus maksātnespējas procesa ietvaros konstatētos faktus un iegūto informāciju to kopsakarībā. Pēc attiecīgās informācijas izvērtēšanas administrators var pieņemt pamatotus lēmumus par turpmāko parādnieka maksātnespējas procesa norisi. Proti, administratora kā maksātnespējas procesa vadītāja kompetencē ir izvēlēties tiesiskos līdzekļus, lai atbilstoši Maksātnespējas likuma 26. panta otrajai daļai nodrošinātu efektīvu un likumīgu maksātnespējas procesa norisi un mērķu sasniegšanu. Administratoram, ievērojot viņa profesionālās zināšanas, ir tiesības un pienākums lemt par mantas pārdošanas veidu, jo tikai un vienīgi administratora rīcībā ir pilnīga un visaptveroša informācija, kuras izvērtēšana ir par pamatu konkrētā lēmuma pieņemšanai.

Vienlaikus administrators, izvēloties konkrēto tiesisko līdzekli, uzņemas risku (atbildību) segt ar to parādniekam nodarītos zaudējumus (Maksātnespējas likuma 29. panta pirmā daļa).

Proti, tieši administratoram kā savas jomas speciālistam ir jāizlemj par pareizo rīcību konkrētā situācijā, jo atbildība par pieņemto lēmumu izriet no administratora pienākumiem, tostarp no pienākuma nodrošināt likumīgu un efektīvu maksātnespējas procesa norisi (Maksātnespējas likuma 26. panta otrā daļa).

[3.5] Likumdevējs ir nodalījis Maksātnespējas kontroles dienesta un tiesas kompetenci kārtībā, kādā ir vērtējams Civilprocesa likuma kārtībā izziņotās izsoles tiesiskums un kādā izsole ir atzīstama par spēkā neesošu. Saskaņā ar Maksātnespējas likuma 174.1 panta 2. punktu Maksātnespējas kontroles dienests neizskata sūdzības par administratora lēmumiem, kas izskatāmas tiesā.

Atbilstoši Maksātnespējas likuma 115. panta ceturtajai daļai un Civilprocesa likuma 363.14 panta pirmās daļas 4. punktam, 363.15 panta otrajai daļai, 591. pantam, 613. panta piektajai un sestajai daļai, 617. pantam izsoles norises tiesiskuma pārbaude ir tiesas kompetencē.

Līdz ar to Maksātnespējas kontroles dienestam nav piešķirtas pilnvaras izšķirt strīdu, vai Civilprocesa likumā noteiktajā kārtībā izziņotas piespiedu izsoles noteikumi ir atzīstami par prettiesiskiem, kas būtu pamats atzīt izsoli par spēkā neesošu.

Proti, ja ieinteresētā persona (potenciālais pircējs) uzskata, ka administrators saistībā ar izsoles norisi ir rīkojies prettiesiski un secīgi izsoles noteikumi ir prettiesiski, tai tiesības šīs darbības pārsūdzēt tiesā.

Ievērojot minēto, tostarp likumdevēja piešķirto pilnvaru robežas, secināms, ka Sūdzība ir noraidāma.

Vienlaikus Maksātnespējas kontroles dienests vērš uzmanību, ka lēmuma pieņemšana, izskatot sūdzību, neierobežo Maksātnespējas kontroles dienestu veikt uzraudzību un izdarīt citus secinājumus, noskaidrojot papildu informāciju.

[4] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2.punktu, 175. panta pirmās daļas 2. punktu, 176. panta pirmo, otro un trešo daļu,

**nolēmu:**

/Pers. A/ 2024. gada 8. novembra iesniegumu Nr. 20241108-1 (sūdzību) par maksātnespējas procesa administratora /Administrators/, /amata apliecības numurs/, rīcību /SIA "Nosaukums A"/, /reģistrācijas numurs/, maksātnespējas procesā **noraidīt**.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktore Inese Šteina

DOKUMENTS IR PARAKSTĪTS AR DROŠU ELEKTRONISKO PARAKSTU

1. Maksātnespējas likuma 176. panta pirmā daļa. [↑](#footnote-ref-1)
2. Maksātnespējas likuma 115. panta otrā daļa. [↑](#footnote-ref-2)
3. Kā norit izsoles ar lejupejošu soli. Pieejams: <https://izsoles.ta.gov.lv/buj> [↑](#footnote-ref-3)
4. Maksātnespējas kontroles dienesta informatīvais materiāls efektīvai rīcībai ar parādnieka mantu. 12. lpp. Pieejams: <https://www.mkd.gov.lv/lv/informativie-materiali> [↑](#footnote-ref-4)